Muun muassa Raid-sarjasta ja TV2:n maalaiskomedioista tuttu näyttelijä Risto Salmi on kuollut leikkauksen jälkeiseen sydänkohtaukseen.

Näyttelijä Risto Salmi, 74, on kuollut. Salmen poika Jura Salmi vahvisti Ilta-Sanomille, että näyttelijä kuoli keskiviikkona aamupäivällä leikkauksen jälkeiseen sydänkohtaukseen.

Salmi oli sairastanut jo aiemmin syöpää, joka oli jo kerran saatu taltutettua, mutta sytostaattihoidot jouduttiin aloittamaan uudelleen viime perjantaina. Tiistain ja keskiviikon välisenä yönä suoritettu leikkaus onnistui, mutta toipumisen aikana tullut infarkti vei näyttelijän.

Salmi syntyi 7. heinäkuuta vuonna 1941 Metsämaalla Varsinais-Suomessa.

Salmi on jäänyt lähtemättömästi mieleen TV2:n rakastetun maalaiskomediasarjan (1998–2006) huoltamoyrittäjä P.A. Turpeisena.

Ylen suosittua maalaiskomediaa Turvetta ja timantteja esitettiin myös kesäteatteri Aurinkorinteessä Joensuussa. Kuvassa Kirsi Nurminen (Tuulia Turpeinen os. Huttunen), Risto Salmi (Pauli Antero Turpeinen) ja Tuija Vuolle (Viola Turpeinen).­

Salmen eräs tunnetuimmista hahmoista on myös Raid-sarjan (2000) Perse-Arska. Salmi on tehnyt kymmeniä elokuva-, tv- ja teatterirooleja, viimeisimpänä muun muassa suositussa tv-sarjassa Taivaan tulet (2007–2014), jossa hän esitti eläköitynyttä poliisipäällikköä.

Salmi jäi eläkkeelle Turun kaupunginteatterista 14 vuotta sitten, mutta työskenteli senkin jälkeen aktiivisesti. Viime vuonna Salmi esiintyi Turun kaupunginteatterin Kvartetti-näytelmässä 80 kertaa. Salmen kanssa rooleissa nähtiin Maija-Leena Soinne, Leena Takala ja Jarmo Alonen.

– Ei se käynyt raskaaksi, meillä oli niin hyvä porukka. Yhtään esitystä ei tarvinnut perua, vaikka kaikki olivat aina jostain kipeitä. Ensin kävimmekin läpi, ketä sattui minnekin, kertoi Salmi Ilta-Sanomien Tv-lehden haastattelussa 10. helmikuuta 2016.

Salmi kertasi Tv-lehden haastattelussa ikimuistoisimpia muistoja uransa varrelta. Hän kertoi ihmettelevänsä, miten moni tunnistaa hänet vieläkin, etenkin P.A. Turpeisen roolista.

– Mutta se on huvittavaa, kuinka lähes joka päivä kohtaan ihmisiä, jotka tunnistavat. Eräskin päivä vein roskia, ja naapuria tervehtiessä hänen koiransa ryntäsi luokseni. Sain kuulla, että koira tunnistaa minut äänestä, koska heillä kotona katsotaan nauhalta maalaiskomedioita, hän kertoi.

Kysymykseen, voisiko Risto Salmea vielä houkutella takaisin televisioon, vastasi näyttelijä näin:

– Jos joku kysyy, niin mikä ettei, melko varmasti lähtisin hommiin! Vielä pysyn pystyssä ja ehkä muistankin jotain.

Risto Salmi näytteli Ylen suursarjassa Hovimäki torppariseppää vaimonansa Anneli Sauli.­

Juttua korjattu klo 22.52: Kirsi Nurmisen esittämä hahmo Tuulia Turpeinen on omaa sukua Huttunen, ei Hakkarainen.